JSST maymunchechak sababli yangi pandemiya boshlanishi ehtimolini baholadi

Jahon sog'liqni saqlash tashkiloti 29 may kuni maymunchechak butun dunyo bo'ylab aholi salomatligi uchun “o'rtacha xavf” ekanini ma'lum qildi. Bu haqda “Reuters” xabar berdi.
Tashkilot virus yosh bolalar va immuniteti zaif odamlar uchun patogen sifatida o'z o'rnini topsa, vaziyat o'zgarishi mumkinligini qayd etgan. “Agar virus og'ir kasallanish xavfi yuqori bo'lgan guruhlarga tarqalsa, jamoat salomatligi uchun xavf yuqori bo'lishi kutilmoqda”, deydi tashkilot.
Bugungi kunga qadar JSST o'lim holatlari haqida ma'lumotga ega emasligi xabar qilingan. 26 may holatiga ko'ra, virus uchun endemik bo'lmagan 23 mamlakatda 257 maymunchechak holati aniqlangan va 120 ta shubhali holat qayd etilgan. Kasallik aniqlanmagan mamlakatlarda kuzatuv kengaymoqda va tez orada virus tarqalishini kamaytirish bo'yicha qo'shimcha ko'rsatmalar beriladi.
“Hozirgi kunga qadar aniqlangan kasallik holatlarining aksariyati birlamchi tibbiy yordam yoki jinsiy salomatlik xizmatlarida aniqlangan”, deyiladi BMT bergan bayonotida.
Avvalroq maymunchechakning asosiy uchta alomati sanab o'tilgandi. Shuningdek, kasallik qaysi davlatlarda tarqalishi mumkinligi aytilgan.